Samningar um Bolungarvíkurgöng undirritaðir Samningar um Bolungarvíkurgöng undirritaðir Frá undirritun samnings - frá vinstri Kristján L. Möller samgönguráðherra , Jón Rögnvaldsson vegamálastjóri , Gunnar Sverrisson forstjóri Íslenskra aðalverktaka og Sigurður Sigurðsson framkvæmdastjóri Mannvirkjasviðs Íslenskra aðalverktaka . Skrifað hefur verið undir samninga um gerð Bolungarvíkurganga milli ÍAV og Marti Contractors frá Sviss og Vegagerðarinnar . Undirritunin fór fram í Ráðhúsinu í Bolungarvík þriðjudaginn 8. apríl s.l. Íslenskir aðalverktakar og Marti Contractors áttu lægsta tilboðið í jarðgangagerðina en tilboðið hljóðaði uppá 3.479.000.000 . - kr eða tæpa þrjá og hálfan milljarð króna sem er um 88 % af áætluðum kostnaði . Tilboð í göngin voru opnuð hjá Vegagerðinni 22. janúar s.l. Vegagerðin auglýsti síðsumars árið 2007 eftir þátttakendum í forval vegna jarðganga milli Hnífsdals og Bolungarvíkur , ásamt byggingu tilheyrandi forskála og vega . Um er að ræða 8,7 metra breið , 5,1 km löng jarðgöng , byggingu um 310 metra langra steinsteyptra vegskála , gerð um 3,0 km langra vega og byggingu tveggja steinsteyptra brúa yfir Hnífsdalsá og Ósá . Undirbúningur framkvæmda er þegar kominn í gang og munu þær hefjast strax í byrjun maí með aðstöðusköpun og mokstri inn að berginu . Ráðgert er að byrja að sprengja sjálf göngin síðsumars . Næsta vetur verður gangnagerðinni svo haldið áfram og sumarið 2009 verður unnið við vegskála og vegagerð í tengslum við göngin . Gert er ráð fyrir að göngin sjálf verði að fullu grafin í október 2009 og í framhaldi af því verði ráðist í vegagerð og frágang inni í göngunum sem reiknað er með að verði tilbúin í júlí 2010 . Um 40 starfsmenn munu vinna að jafnaði að framkvæmdinni en þeir geta orðið um 60 þegar mest verður . Verkefnisstjóri er Rúnar Ágúst Jónsson frá ÍAV .